stanford-oval/wikipedia huggingface dataset:
Yhdysvaltain osavaltiot

GIF-animaatio: Alkuperäiset 13 perustus­lain vahvistanutta Brittien siirto­kuntaa (osa­valtiota) aika­järjestyksessä, sitten muut osa­valtiot liittymis­järjestyksessä liitto­valtioon.
Yhdysvaltain osa­valtioiden liitto­valtioon liittymis­ajankohdat
  1776–1790  1791–1799  1800–1819  1820–1839  1840–1859  1860–1879  1880–1899  1900–1950  1950–
Yhdysvaltain osavaltiot ovat Yhdysvaltain 50 hallinnollista aluetta.
Yhdysvaltain osavaltioilla on suhteellisen paljon itsehallintoa suhteessa liittovaltioon, vaikkakin liittovaltion lainsäädäntö ja liittovaltion perustuslaki menee osavaltioiden lainsäädännön edelle. Osavaltiot eroavat Yhdysvaltoihin kuuluvista viidestä pysyvästi asutusta territoriosta (Puerto Rico, Guam, Pohjois-Mariaanit, Yhdysvaltain Neitsytsaaret ja Amerikan Samoa) muun muassa siinä, että osavaltioista kullakin on väkilukuun perustuva määrä äänivaltaisia edustajia liittovaltion kongressin edustajainhuoneessa ja kullakin kaksi edustajaa senaatissa.
Liittovaltion ja osavaltion toiminta on joillakin alueilla päällekkäistä: molemmat saavat kantaa veroja, säätää lakeja ja perustaa tuomioistuimia. Perustuslaki kuitenkin kieltää osavaltioita solmimasta valtioliittoja, painamasta omaa rahaa tai kantamasta vienti- tai tuontitulleja.
Yhdysvaltain osavaltiot

Alabama
Alaska
Arizona
Arkansas
Colorado
Connecticut
Delaware
Etelä-Carolina
Etelä-Dakota
Florida
Georgia
Havaiji
Idaho
Illinois
Indiana
Iowa
Kalifornia
Kansas
Kentucky
Louisiana
Länsi-Virginia
Maine
Maryland
Massachusetts
Michigan
Minnesota
Mississippi
Missouri
Montana
Nebraska
Nevada
New Hampshire
New Jersey
New Mexico
New York
Ohio
Oklahoma
Oregon
Pennsylvania
Pohjois-Carolina
Pohjois-Dakota
Rhode Island
Tennessee
Texas
Utah
Vermont
Virginia
Washington
Wisconsin
Wyoming
Aiheesta muualla

Kuvia tai muita tiedostoja aiheesta Yhdysvaltain osavaltiot Wikimedia Commonsissa
Pokrova

Jumalanäidin suojelus
Pokrova eli Jumalanäidin Neitsyt Marian suojelusjuhla (ven. Покров Пресвятой Богородицы, Покров, Pokrov Presvjatoi Bogoroditsy, Pokrov, kreik. Αγία Σκεπη, Agia Skepi) on yksi ortodoksisessa kirkossa Jumalansynnyttäjän, Neitsyt Marian muistolle vietettävistä juhlapäivistä. Sitä vietetään aina lokakuun 1. päivänä, alun perin juliaanisen kalenterin mukaan. Tämän vuoksi päivä on nykyisin Venäjällä ja muualla itä-Euroopassa gregoriaanisen kalenterin mukaan 14. päivä lokakuuta. Kreikan ortodoksisessa kirkossa sitä juhlitaan Óchi-päivänä, 28. lokakuuta.
Pokrova tulee slaavilaisesta pokrov-sanasta (kirkkoslaaviksi Покровъ, kreik. Σκέπη, Sképē) joka tarkoittaa niin peitettä, suojaa, huntua tai huivia kuin suojelustakin. Nimen alkuperä on yhteydessä kertomukseen Konstantinopolin ihmeellisestä pelastumisesta saraseenien hyökkäykseltä vuonna 903 keisari Leo Viisaan hallitusaikana.
Etelä-Suomessa on kaksi Pokrova-nimistä ortodoksista yhteisöä: Kirkkonummen Jorvaksessa on luostarityyppinen yhteisö Pokrovan veljestö, ja Helsingissä toimii noin 350-jäseninen Ortodoksinen Pokrovan seurakunta, jonka kirkko on Munkkiniemessä.
Ukrainassa sikäläinen pokrovan päivä (14. lokakuuta) on 1999 julistettu myös Ukrainan kasakoiden päiväksi (ukr. День Українського козацтва, Den Ukrajinskoho kozatstva) sekä 2014 Ukrainan puolustajan päiväksi.
Aiheesta muualla

Kuvia tai muita tiedostoja aiheesta Pokrova Wikimedia Commonsissa
Harlequin FC

Harlequin Football Club (tunnetaan myös nimellä Harlequins) on vuonna 1866 perustettu rugby union -joukkue Lontoosta Englannista. Se on pelannut Englannin Valioliigassa yhtäjaksoisesti kaudesta 2006–2007 lähtien. Harlequins on yksi Englannin rugby union -liiton perustajajäsenistä.
Harlequins on voittanut Valioliigan kerran, kaudella 2011–2012. Euroopan kakkostason seurajoukkueturnauksen European Challenge Cupin seura on voittanut kolmesti.
Kotiottelunsa Harlequins on 1960-luvulta lähtien pelannut Twickenham Stoop -stadionilla, jonka katsojakapasiteetti on 14 800. Stadion sijaitsee Englannin rugbyn kansallistadionin Twickenham Stadiumin vieressä.
Aiheesta muualla

Seuran kotisivu
Yhdysvaltain presidentinvaalien esivaalit

Yhdysvaltain presidentinvaalien esivaalit ovat prosessi, jossa poliittiset puolueet (demokraatit ja republikaanit) valitsevat edustajansa puoluekokouksiin, joissa nimetään puolueiden ehdokkaat Yhdysvaltain presidentinvaaleihin. Puoluekokousedustajat valitaan heidän kannattamansa presidenttiehdokkaan perusteella. Esivaalit järjestetään jokaisessa osavaltiossa eri ajankohtina vaalivuoden tammi–kesäkuussa. Varsinaiset presidentinvaalit järjestetään marraskuussa.
Esivaalien toteuttamiseen on käytännössä kaksi vaihtoehtoista tapaa: osavaltion järjestämä esivaali (primary election) tai puolueen järjestämä vaalikokous (caucus). Vaalitapa on molemmissa epäsuora, eli niissä valitaan edustajat puoluekokoukseen, joka valitsee puolueen presidenttiehdokkaan. Valittujen edustajien lisäksi puoluekokoukseen osallistuu niin sanottuja superdelegaatteja, jotka ovat puolueen johtajia ja muita korkeassa asemassa olevia poliitikkoja.
Yhdysvaltain presidentinvaalien esivaalijärjestelmän etuna on se, että ehdokkaiden ei tarvitse kampanjoida kaikissa osavaltioissa samanaikaisesti. Haittana voidaan pitää sitä, että pienet osavaltiot (Iowa ja New Hampshire), jotka pitävät esivaalinsa ensimmäisinä, saavat suhteettoman paljon vaikutusvaltaa lopputulokseen, koska niiden esimerkin mukaan äänestetään monissa myöhemmissä esivaaleissa. Iowassa  hävinneitä ehdokkaita on kuitenkin 2000-luvulla päässyt puolueensa presidenttiehdokkaiksi voitettuaan riittävästi esivaaleja muualla (Mitt Romney 2012 ja John McCain 2008).
2016

Vuoden 2016 presidentinvaalien ensimmäiset esivaalit järjestettiin Iowassa 1. helmikuuta. Niin sanottu supertiistai, jolloin esivaalit järjestetään useassa osavaltiossa, oli 1. maaliskuuta.
Sealydalenterrieri

| Sealydalenterrieri> Avaintiedot |
| --- | --- |
Alkuperämaa:   Etelä-Afrikka
Määrä:  kuollut sukupuuttoon
Rodun syntyaika:  1940-luku
Alkuperäinen käyttö:  tuholaisten hävittäminen, tilojen vartioiminen
Muita nimityksiä:  Sealydale Terrier
FCI-luokitus:  ei
Ulkonäkö
Säkäkorkeus:  31–33 cm
Väritys:  valkokirjava
Sealydalenterrieri (Sealydale Terrier) on sukupuuttoon kuollut eteläafrikkalainen koirarotu.
Ulkomuoto

Sealydalenterrieri oli pitkälti sealyhaminterrierin näköinen, mutta toiset lähteet mainitsevat sen muistuttaneen karkeakarvaista jackrussellinterrieriä. Sen pääväri oli valkoinen, jossa oli joko ruskeita, mustia tai keltaisia merkkejä. Säkäkorkeus oli 31–33 cm.
Alkuperä

Kuten nimestäkin voidaan päätellä, rodun esi-isät olivat sealyhaminterrieri ja airedalenterrieri, joita risteytettiin keskenään 1930–1940-luvuilla. Afrikassa sen jalostus oli englantilaisten käsissä, pääasiassa rouva Bodmerin. Sitä käytettiin paitsi pyydystämään tuholaiseläimiä kuten rottia, myös vahti- ja seurakoirana.
Tom Vilsack

| Tom Vilsack |
| --- | --- |

Yhdysvaltain maatalousministeri
 24. helmikuuta 2021 –  
Henkilötiedot
Syntynyt: 13. joulukuuta 1950 (ikä 73) Pittsburgh, Pennsylvania, Yhdysvallat
Tiedot
Puolue:  demokraatit
 Nimikirjoitus
Thomas James Vilsack (s. 13. joulukuuta 1950 Pittsburgh) on yhdysvaltalainen demokraattipoliitikko ja Iowan entinen kuvernööri, jonka Joe Biden nimitti Yhdysvaltain maatalousministeriksi virkakautensa alussa 2021.
Hän oli presidentti Barack Obaman hallituksen maatalousministeri.
Tom Vilsack on orpolapsi, jonka Vilsackit adoptoivat katolisesta orpokodista. Hänen adoptioisänsä oli kiinteistönvälittäjä ja vakuutusasiamies, äiti kotirouva. Tom kävi Pittsburghissa Shady Side Academy -nimistä valmistavaa koulua, suoritti Bachelor-tutkinnon Hamilton Collegessa New Yorkissa 1972 sekä lainopillisen Juris Doctor -tutkinnon 1975 Albany Law Schoolissa, minkä jälkeen hän muutti vaimonsa kotikaupunkiin Mount Pleasantiin Iowaan. Hamiltonin aikanaan Vilsack liittyi julkiseen Delta Upsilon -veljeskuntaan.
Tom Vilsack valittiin murhatun Ed Kingin jälkeen Mount Pleasantin pormestariksi 1987 ja Iowan osavaltion senaattiin täpärästi 1992. Siellä hän ajoi sosiaalisia uudistuksia. Vuonna 1999 hänestä tuli Iowan ensimmäinen demokraattikuvernööri kymmeniin vuosiin. Tätä virkaa hän hoiti vuoteen 2007 asti, jolloin hänen tilalleen valittiin puoluetoveri Chet Culver.
Marraskuussa 2006 Vilsack ilmoittautui Yhdysvaltojen presidentinvaalikisaan 2008, mutta vetäytyi siitä jo helmikuussa 2007 Hillary Clintonin hyväksi. Tämän jälkeen hän on ollut yksityisen lakitoimiston palveluksessa Des Moinesissa.
Tom Vilsackilla ja hänen vaimollaan Christie Bellillä on kaksi aikuista poikaa.
Aiheesta muualla

Tom Vilsack for President (Arkistoitu – Internet Archive) (englanniksi)
Wikimedia Commonsissa on kuvia tai muita tiedostoja aiheesta .
The Crown (2. tuotantokausi)

The Crownin toinen tuotantokausi seuraa Yhdistyneen kuningaskunnan kuningatar Elisabet II:n elämää ja hallitsijakautta. Se koostuu kymmenestä jaksosta, jaksot julkaistiin Netflixissä 8. joulukuuta 2017.
Claire Foy näyttelee Elisabetia myös Matt Smith, Vanessa Kirby, Jeremy Northam, Greg Wise, Victoria Hamilton, Alex Jennings ja Lia Williams jatkavat roolejaan  ensimmäiseltä kaudelta. Anton Lesser ja Matthew Goode on lisätty päärooleihin. Alkuperäiset pääosan jäsenet Jared Harris, John Lithgow ja Ben Miles palaavat myös cameo-esiintymissä.
Lähtökohta

The Crown seuraa kuningatar Elisabet II:n elämää hänen häistään vuodesta 1947 nykypäivään. Toinen kausi kattaa ajanjakson 1956-1964.
Claire Foy jatkaa kuningattaren esittämistä, ja kausi kattaa Suezin kriisin vuonna 1956, kuningattaren kolmannen pääministerin Harold Macmillanin eläkkeelle jäämisen vuonna 1963 Profumo-tapauksen poliittisen skandaalin jälkeen sekä kuningattaren kahden nuoremman lapsen syntymän. Prinssi Andrew vuonna 1960 ja prinssi Edward vuonna 1964. Kaudella on mukana myös John F. Kennedy, Jackie Kennedy ja lordi Altrincham.
Näyttelijät > Pääosissa

| 0 | 1 | 2 |
| --- | --- | --- |
|  Claire Foy   | … |  kuningatar Elisabet II   |
|  Matt Smith   | … |  prinssi Philip, Edinburghin herttua   |
|  Vanessa Kirby   | … |  prinsessa Margaret   |
|  Victoria Hamilton   | … |  kuningatar Elisabet, kuningataräiti   |
|  Greg Wise   | … |  lordi Mountbatten   |
|  Matthew Goode   | … |  Tony Armstrong-Jones   |
|  Jeremy Northam   | … |  Anthony Eden   |
|  Anton Lesser   | … |  Harold Macmillan   |
Näyttelijät > Muissa rooleissa

| 0 | 1 | 2 |
| --- | --- | --- |
|  Alex Jennings   | … |  David, Windsorin herttua   |
|  Lia Williams   | … |  Wallis, Windsorin herttuatar   |
|  Jared Harris   | … |  kuningas Yrjö VI   |
|  Gemma Whelan   | … |  Patricia Campbell   |
|  John Heffernan   | … |  lordi Altrincham   |
|  Paul Sparks   | … |  Billy Graham   |
|  John Lithgow   | … |  Winston Churchill   |
|  Ben Miles   | … |  Peter Townsend   |
|  Michael C. Hall   | … |  presidentti Kennedy   |
|  Jodi Balfour   | … |  Jackie Kennedy   |
|  Burghart Klaußner   | … |  Kurt Hahn   |
|  Finn Elliot   | … |  prinssi Philip kouluikäisenä   |
|  Julian Baring   | … |  prinssi Charles kouluikäisenä   |
Jaksot

| # | Σ # | Nimi | Ohjaus | Käsikirjoitus | Julkaistu |
| --- | --- | --- | --- | --- | --- |
| 11 | 1 | ”Misadventure” (suom. Virheliike) | Philip Martin | Peter Morgan | 8. joulukuuta 2017 |
| 12 | 2 | ”The Company of Men” (suom. Miesten matka) | Philip Martin | Peter Morgan | 8. joulukuuta 2017 |
| 13 | 3 | ”Lisbon” (suom. Lissabon) | Philip Martin | Peter Morgan | 8. joulukuuta 2017 |
| 14 | 4 | ”Beryl” | Benjamin Caron | Amy Jenkins & Peter Morgan | 8. joulukuuta 2017 |
| 15 | 5 | ”Marionettes” (suom. Marionetit) | Philippa Lowthorpe | Peter Morgan | 8. joulukuuta 2017 |
| 16 | 6 | ”Vergangenheit” | Philippa Lowthorpe | Peter Morgan | 8. joulukuuta 2017 |
| 17 | 7 | ”Matrimonium” | Benjamin Caron | Peter Morgan | 8. joulukuuta 2017 |
| 18 | 8 | ”Dear Mrs. Kennedy” (suom. Hyvä rouva Kennedy) | Stephen Daldry | Peter Morgan | 8. joulukuuta 2017 |
| 19 | 9 | ”Paterfamilias” | Stephen Daldry | Tom Edge & Peter Morgan | 8. joulukuuta 2017 |
| 20 | 10 | ”Mystery Man” (suom. Mysteerimies) | Benjamin Caron | Peter Morgan | 8. joulukuuta 2017 |
Julkaisu

Toinen kausi julkaistiin Netflixissä 8. joulukuuta 2017. Toinen kausi julkaistiin DVD:lle ja Blu-raylle Isossa-Britanniassa 22. lokakuuta 2018 ja maailmanlaajuisesti 13. marraskuuta 2018.
Vastaanotto

Rotten Tomatoes ilmoitti 89 %:n hyväksyntäluokituksen toiselle kaudelle 83 arvostelun perusteella, keskiarvosanalla 8,35/10.  Verkkosivuston kriittinen yksimielisyydessä lukee: "The Crown jatkaa valtaansa itsevarmalla toisen vuoden kaudella, joka nauttii suuresta dramaattisuudesta ja ylellisistä puvuista."  Metacriticissa toisen kauden pistemäärä on 87/100 27 kriitikon perusteella. Ensimmäisen kauden osoitus "yleisestä suosiosta" säilyy.
Foy ja Smith ansaitsivat molemmat kriitikoilta merkittäviä kiitosta.  Entertainment Weeklyn kansleri Agard kirjoitti: "Kuten aina, Claire Foy esittää hämmästyttävästi kuningatarta." Ensimmäisen jakson arvostelussa Gabriel Tate The Daily Telegraphista kirjoitti, että Foy ja Smith ovat "harvoin olleet parempia".  The Times -lehden Hugo Rifkind sanoi: "Vaikka kiihkeät monarkistit saattavat haukkua tähän tapaan, meille muille se on menossa yhä paremmaksi".
Claire Foy voitti vuoden 2018 Primetime Emmy -palkinnon draamasarjan erinomaisesta päänäyttelijästä roolistaan ​​jaksossa "Hyvä rouva Kennedy". Stephen Daldry voitti vuoden 2018 Primetime Emmy -palkinnon draamasarjan erinomaisesta ohjauksesta jaksosta "Paterfamilias".
Réunioninkoira

| Réunioninkoira> Avaintiedot |
| --- | --- |
Alkuperämaa:   Réunion
Määrä:  kuollut sukupuuttoon
Rodun syntyaika:  1500-luku
Alkuperäinen käyttö:  seurakoira
Muita nimityksiä:  coton de Réunion
FCI-luokitus:  ei FCI-rotu
Réunioninkoira (coton de Réunion) on sukupuuttoon kuollut réunionilainen koirarotu.
Ulkonäkö

Réunioninkoiralla oli pitkä, puuvillamainen karvapeite.
Alkuperä

Réunioninkoiran arvellaan kehittyneen 1500-luvulla. Ranskalaiset veivät saarelle mukanaan bichon-tyyppisiä seurakoiriaan, joita eliitti sittemmin kasvatti pääkaupunki Saint-Denisissä. Myös bichon tenerifen (bichon frisén kantarotu) on arveltu mahdollisesti vaikuttaneen rodun syntyyn. Kun Suezin kanava avattiin vuonna 1869, Réunionin merkitys kansainväliselle kaupalle pieneni huomattavasti, mikä puolestaan ajoi réunioninkoiran sukupuuton partaalle.
Alkuperä > Vaikutus nykyisiin rotuihin

Réunioninkoira oli Coton de tuléarin kantarotu, joka saapui Madagascarin Tuleariin ja sekoittui siellä paikallisiin pikkukoiriin.
Kvanttitilavuus

Kvanttitilavuus on metriikka, joka liittyy kvanttitietokoneen kapasiteetin ja virhetasojen määrittämiseen.
Kvanttitietokoneita on vaikea verrata keskenään. Kvanttitilavuus on luku, joka on suunniteltu osoittamaan suorituskykyä kokonaisvaltaisesti. Se on pikemminkin mittaustulos kuin laskutoimitus. Siinä otetaan huomioon useita kvanttitietokoneen ominaisuuksia, kuten sen kubittien määrä, portti- ja mittausvirheet, ylikuuluminen (informaation osittainen siirtyminen virheellisesti viereiselle kanavalle) ja kubittien kytkeytyneisyys.
Koska klassisen tietokoneen transistorimäärän ja kvanttitietokoneen kubittien vertailu ei ole suoraan yhteismitallista, niin IBM kehitti kvanttitilavuuden käsitteen paremman suorituskyvyn vertailun mahdollistamiseksi. Tämän lisäksi kvanttitietokoneessa kubitit menettävät koherenssinsa (dekoherenssi) ohjelman tai algoritmin suoritusaikana, mikä johtaa kokonaissuorituskyvyn heikkenemiseen. Tästä syystä vikasietoiset kubitit ovat suorituskykymittareina arvokkaampia kuin suurempi määrä kohinaisia ja virhealttiita kubitteja.
Yleisesti ottaen mitä suurempi kvanttitilavuus on, sitä monimutkaisempia ongelmia kvanttitietokone voi ratkaista.
Syyskuussa 2024 maailmanennätys korkeimmalle kvanttitilavuudelle oli 2 097 152 (221). Sen saavutti Quantinuum-yhtiön H2-1-ioniloukku-toteutustapaan perustuva kvanttitietokone.
Määritelmä

Kvanttitietokoneiden kvanttitilavuuden määritteli vuonna 2018 Nikolaj Moll yhdessä muiden tutkijoiden kanssa. Noin vuodesta 2021 lähtien tämä määritelmä on korvattu IBM:n vuoden 2019 uudelleenmäärittelyllä. Alkuperäisessä määritelmässä kvanttitilavuus riippui kubittien lukumäärästä N sekä suoritettavien vaiheiden lukumäärästä, jota kutsutaan myös piirisyvyydeksi d
Piirin enimmäissyvyys riippuu tehollisesta virhetasosta  \epsilon _{\mathrm {eff} }
Tehollinen virhetaso  \epsilon _{\mathrm {eff} } määritellään kahden kubitin kvanttiportin keskimääräisenä virhetasona. Jos kahden kubitin kvanttiportit eivät ole kaikki fyysisesti kytkeytyneet toisiinsa, ylimääräisiä SWAP-portteja voidaan tarvita toteuttamaan mielivaltaisen kahden kubitin portin toteuttamiseksi, ja  \epsilon _{\mathrm {eff} }>\epsilon , missä  \epsilon ,  on kahden kubitin fyysisten kvanttiporttien virhetaso. Jos käytettävissä on monimutkaisempia laitteistoportteja, kuten kolmen kubitin Toffoli-portteja, on mahdollista, että  \epsilon _{\mathrm {eff} }<\epsilon .
Sallittu piirin syvyys pienenee, kun lisätään enemmän kubitteja samalla tehollisella virhetasolla. Näillä määritelmillä kvanttitilavuus pienenee, kun lisätään enemmän kubitteja, kun  d(N)<N. Algoritmin suorittamiseksi, joka vaatii vain n kubittia N kubitin tietokoneessa (  n<N ) kubitit, voi olla hyödyllistä valita hyvällä kytkettävyydellä  varustettu kubittien alajoukko.Tätä tapausta varten Moll et al. määrittelivät kvanttitilavuuden uudelleen.
missä otetaan mielivaltaisesti valitun n kubitin joukosta.
Määritelmä > IBM:n uudelleenmäärittely

Vuonna 2019 IBM:n tutkijat päivittivät kvanttitilavuuden määritelmän siten, että se muodostuu piirin koon eksponentiaalifunktiona, joka vastaa kvanttipiirin simuloinnin monimutkaisuutta klassisella tietokoneella. IBM on todennut tämän vastaavan kvanttipiirin simuloinnin monimutkaisuutta klassisella tietokoneella:
Tilavuusvertailut

Tilavuusvertailut (engl. volumetric benchmarks) tarjoavat kattavamman tavan arvioida kvanttitietokoneiden suorituskykyä verrattuna yksittäiseen kvanttitilavuuslukuun. Siinä missä kvanttitilavuus antaa yhden luvun, joka kuvaa tietokoneen yleistä suorituskykyä, tilavuusvertailut mittaavat laajemmin, miten kvanttitietokone suoriutuu erilaisissa tehtävissä ja eri olosuhteissa.
Tilavuusvertailuissa suoritetaan kvanttitietokoneella monentyyppisiä laskentatehtäviä, joissa vaihtelevat sekä ”leveys” (käytettävien kubittien määrä) että ”syvyys” (laskentavaiheiden määrä). Tämä mahdollistaa laitteen suorituskyvyn arvioinnin erilaisissa skenaarioissa. Esimerkiksi yksi kvanttitietokone voi pärjätä hyvin tehtävissä, joissa tarvitaan paljon kubitteja mutta vain vähän laskentavaiheita, kun taas toinen saattaa olla tehokkaampi vaativissa laskentasarjoissa, joissa tarvitaan vähemmän kubitteja mutta syvempiä laskentaketjuja.
Tilavuusvertailujen tulokset esitetään usein graafisena suorituskykykarttana, joka auttaa hahmottamaan, missä tehtävätyypeissä kvanttitietokone on vahvimmillaan ja missä se saattaa kohdata haasteita. Tämä vertailu on hyödyllinen sekä kvanttitietokoneiden kehittäjille että käyttäjille, sillä se tarjoaa yksityiskohtaisen näkymän laitteen vahvuuksiin ja kehityskohteisiin sekä auttaa vertailemaan eri kvanttitietokoneita keskenään.
Santacatarinanhirvikoira

| Santacatarinanhirvikoira> Avaintiedot |
| --- | --- |
Alkuperämaa:   Brasilia
Määrä:  kuollut sukupuuttoon
Muita nimityksiä:  veadeiro catarinense, Brazilian Greyhound, Brazilian Deerhound, Levriero Brasiliano da Cervi
FCI-luokitus:  ei FCI-rotu
Ulkonäkö
Väritys:  harmaa, fawn tai valkoinen
Santacatarinanhirvikoira (veadeiro catarinense) on sukupuuttoon kuollut brasilialainen koirarotu. Sillä ei koskaan ollut FCI:n tunnustusta.
Ulkonäkö

Rotu oli lyhytkarvainen ja väriltään joko harmaa, kellanruskea (fawn) tai valkoinen. Sillä oli suuret, leveät ja pystyt korvat.
Alkuperä

Santacatarinanhirvikoira oli jalostettu kettukoirien ja vinttikoirien välisistä risteytyksistä, ja oli peräisin lähinnä Santa Catarinan osavaltiosta. Vaikka se olikin tyypillinen vinttikoira, kykeni se myös jäljestämään hajun perusteella kuten ajavat koirat.
Judge Dredd

| Judge Dredd |
| --- | --- |
 Tuomari Joseph Dredd (Judge Dredd 1/1991)
Luoja(t):  John Wagner Carlos Ezquerra Pat Mills
Kustantamo:  IPC Media (1977-1999) Rebellion Developements (1999-)
Ensiesiintyminen:  2000 AD# 2 (5. maaliskuuta 1977)
Henkilötiedot
Oikea nimi:  Joseph Dredd
Status:  Mega City Ykkösen kovaotteinen tuomari
Henkilöllisyydet:  Joseph Dredd Judge Dredd
Voimat:  Erinomainen taistelulajien taitaja Taitava ajaja sekä aseenkäsittelijä
Suhteet
Sukulaiset:  Rico Dredd (veli, kuollut) Vienna Dredd (veljentytär)
Judge Dredd (oik. Joseph Dredd) on fiktiivinen sarjakuvahahmo, joka on esiintynyt brittiläisessä 2000 AD -lehdessä sen toisesta numerosta vuodesta 1977. Dredd toimii Tuomarina eliselvennä poliisina ja rikoksista tuomitsevana tuomarina tulevaisuuden suurkaupungissa Mega City Ykkösessä. Hahmon loivat käsikirjoittaja John Wagner ja piirtäjä Carlos Ezquerra, ja nimen keksi editoija Pat Mills.
Suomessa Judge Dreddin seikkailuja nähtiin ensimmäisen kerran sarjakuvana 1980-luvun puolivälissä, kun kustantaja Lehtimiehet toimitti sarjakuvalehteä Judge Dredd, oikeuden mies vuosina 1984–1985. Kustannus Oy Jalava julkaisi Judge Dreddiä samannimisessä sarjakuvassa vuosina 1991–1992, ja vuosina 1989–2000 yhtiö julkaisi 30 hahmoa käsittelevää suomenkielistä sarjakuva-albumia.
Suomenkieliset albumit on käännetty englanninkielisistä albumeista tai suoraan koostettu AD2000-lehden eri numeroissa ilmestyneistä tarinoista. Tämä hankaloittaa sarjakuvan maailman seuraamista, sillä jotkut maailman tapahtumat on julkaistu eri järjestyksessä kuin pidemmät tarinat lehden eri numeroissa. Sama ongelma koskee lievempänä myös englanninkielisiä albumeja. Osa albumeista on koostettu tarinoista, jotka kuvaavat Mega City Yhden elämänmenoa tai lainvalvontaa eikä kronologia ei ole niissä oleellinen.
Sarjakuvien ohella hahmo on poikinut myös muita oheistuotteita, toimintafiguureista roolipeleihin. Vuonna 1995 ensi-iltansa sai myös ristiriitaisesti vastaanotettu elokuva Judge Dredd – tuomari, jossa pääosaa näytteli Sylvester Stallone. Seuraava elokuvafilmatisointi Dredd sai ensi-iltansa 21. syyskuuta 2012, mutta sen tapahtumat eivät liittyneet millään tapaa vuoden 1995 elokuvaan. Elokuvan pääosassa nähtiin Karl Urban. Myös jatko-osasta on huhuttu, vaikka 45 miljoonan dollarin budjetin elokuva tuotti vain 35 miljoonaa.